DA Den Europæiske Unions Tidende CE 88/594

(2004/C 88 E/0607)

SKRIFTLIG FORESPØRGSEL E-0247/03

af Charles Tannock (PPE-DE) til Kommissionen

(5. februar 2003)

Om: Potentielt misbrug af EU's associeringsaftale

Den nye associeringsaftale mellem EU og Chile, som Europa-Parlamentet sandsynligvis snart giver sin samstemmende udtalelse om, er en vidtrækkende og på mange måder banebrydende aftale med et land, som ikke er et ansøgerland, og vil blive budt velkommen på begge sider af Atlanten.

Aftalen er ifølge Kommissionen i fuld overensstemmelse med Verdenshandelsorganisationens (WTO) bestemmelser.

Kan Kommissionen derimod oplyse, hvordan man vil kontrollere, at toldfri adgang ikke bliver misbrugt af firmaer med beliggenhed i lande, som ikke er overenskomstparter i denne aftale, idet de bruger Den Europæiske Union til toldfri eksport til Chile, eller bruger Chile til toldfri eksport til Den Europæiske Union?

Svar afgivet på Kommissionens vegne af Pascal Lamy

(21. februar 2003)

Handelsdelen af associeringsaftalen mellem EU og Chile udgør i realiteten en af de mest innoverende og ambitiøse aftaler, som EU nogensinde har forhandlet sig frem til med et ikke-kandidatland. Aftalens handelskapitel trådte (på et foreløbigt grundlag) i kraft den 1. februar 2003.

Som anført af det ærede medlem er en sådan aftale efter Kommissionens opfattelse fuldt forenelig med WTO-kravene, navnlig artikel XXIV i den almindelige overenskomst om told og udenrigshandel (GATT) og artikel V i den almindelige overenskomst om handel med tjenesteydelser (GATS).

Som det er tilfældet for alle aftaler, der omfatter et frihandelsområde for varer, skal en vare for at være omfattet af toldpræferencer anses for at have sin oprindelse i EU eller Chile, når den udføres. Med henblik herpå skal den respektere oprindelsesreglerne, der er fastsat i et særligt bilag til aftalen (bilag III og tillæggene dertil). I den sammenhæng skal varer, der er indført fra tredjelande og derfor ikke ved udførslen er »fuldt ud fremstillet« hos en af de to parter, undergå en tilstrækkelig bearbejdning eller forarbejdning i henhold til den særlige oprindelsesregel, som er fastsat for den endelige vare, der skal udføres (i praksis betyder dette, at det ikke er muligt at udføre en vare fra f.eks. Brasilien til Chile og videreeksportere samme vare til EU under præferencebehandling i henhold til aftalen mellem EU og Chile).

Når varer anses for at have oprindelsesstatus, skal de ved indførslen ledsages af et »oprindelsesbevis«, der er defineret klart i aftalen. Desuden indeholder ovennævnte bilag III bestemmelser om »administrativt samarbejde«, der omfatter kontrolprocedurer vedrørende varernes oprindelsesstatus i et samarbejde mellem de to parters myndigheder (1).

Desuden kan eventuelle tvister om kontrolprocedurer i første instans indbringes for et særligt udvalg (Det Særlige Udvalg for Toldsamarbejde og Oprindelsesregler).

I sidste instans omfatter associeringsaftalen en generel tvistbilæggelsesmekanisme, der tages i anvendelse, hvis en af parterne ikke overholder forpligtelserne i henhold til aftalen. I henhold til dette system, der svarer til WTO's tvistbilæggelsesmekanisme, skal der inddrages uafhængige voldgiftsmænd, hvis kendelse er bindende og følges op med handelssanktioner.

Desuden skal det nævnes, at associeringsaftalen indeholder en bestemmelse (artikel 82) om håndhævelse af præferencebehandling, der omfatter tilfælde af svig og/eller systematisk mangel på administrativt samarbejde, bl.a. vedrørende oprindelse. På visse betingelser og under visse omstændigheder kan dette føre til midlertidig suspension af præferencebehandlingen.

(1) Bilag III, artikel 31 stk. 1: »Efterfølgende kontrol af oprindelsesbeviser foretages ved stikprøver, og i øvrigt når indførselslandets toldmyndigheder nærer begrundet tvivl om dokumenternes ægthed, de pågældende produkters oprindelsesstatus eller opfyldelsen af de øvrige betingelser i dette bilag.«.